Harry en Meghan lê finaal tuig neerPrins Harry en sy vrou Meghan, hertog en hertogin van Sussex. Foto: (Daniel Leal-Olivas/Pool Photo via AP, file) Koningin Elizabeth het Vrydag aangekondig dat haar kleinseun prins Harry en sy vrou, Meghan Markle, nou finaal van hul koninklike pligte onthef word. Dít nadat hy onlangs aan die koningin bevestig het dat hulle inderdaad nie hul koninklike pligte sal hervat nie. Die twee het ŉ jaar gelede aangekondig dat hulle al hul koninklike pligte staak en het intussen na Amerika verhuis waar hulle verskeie kommersiële projekte onderneem het, waaronder die ondertekening van ŉ ooreenkoms met Spotify om podsendings te vervaardig wat “opbouende en vermaaklike stories” vertel. Die egpaar het ook ŉ kontrak met Netflix onderteken, wat na berig word miljoene dollars werd is, om treffende rolprente en reekse te vervaardig. Maroela Media het ook vroeër berig dat hulle nou hul tweede kind verwag. Die koningin het die paartjie aanvanklik ŉ jaar gegee om te herbesin. “Die hertog en hertogin van Sussex het intussen aan die koningin bevestig dat hulle nie as werkende lede van die koningshuis sal terugkeer nie,” het Buckingham-paleis Vrydag in ŉ verklaring gesê. In reaksie het die koningin die militêre eretitels, pligte en koninklike aanstellings wat aan die paartjie toegeken is, teruggetrek. Dit sal nou aan ander lede van die koninklike familie uitgedeel word. Volgens Royal Central sal die paartjie dus nie meer as beskermheer vir organisasies soos die koningin se statebondtrust, die vereniging van statebonduniversiteite en die koninklike nasionale teater optree nie. Die paartjie se vertrek uit die koninklike diens, wat deur die Britse pers as Megxit gedoop is, is met veel meer gemengde reaksie begroet as toe hulle trouseremonie in 2018 in Windsor Castle wêreldwyd gekyk is. Gerugte oor ŉ skeuring tussen Harry en sy broer, prins William, het ook kort daarna die ronde begin doen. Sedert die paartjie se vertrek het hulle verskeie regsgedinge aanhangig gemaak teen koerante oor ŉ inbreuk op hulle privaatheid. Meghan het juis Donderdag ŉ saak teen Associated Newspapers in Brittanje gewen. Die hofsake het kritiek ontlok omdat die egpaar hulself in die openbare oog plaas met talle opspraakwekkende kommersiële projekte.